ম্যান ইউয়ের বড় জয়, টটেনহ্যামের বিশ্রী হার

ওয়েব ডেস্ক: প্রিমিয়ার লিগে বড় জয় পেল ম্যাঞ্চেস্টার ইউনাইটেড। লেস্টার সিটিকে তাদেরই মাঠে ৩-০ হারাল ওল্ড ট্রাফোর্ডের ক্লাব। রবিবারের অন্য ম্যাচে চেলসিকে ১-০ হারিয়েছে আর্সেনাল এবং ফুলহ্যামের কাছে ২-০ হেরে গেল টটেনহ্যাম হটস্পার। আর্সেনাল জিতলেও তাদের এ মরসুমে লিগ জেতা অসম্ভব। শীর্ষস্থানে থাকা লিভারপুল ১২ পয়েন্টে এগিয়ে।

লেস্টারের বিরুদ্ধে ম্যান ইউয়ের হয়ে প্রথম গোলটি করলেন র‍্যাসমুস হোয়লুন্ড। ২১ ম্যাচের গোলখরা কাটল তাঁর। ৬৭ মিনিটে ২-০ করেন আলেহান্দ্রো গারনাচো। বক্সের মধ্যে তাঁর কাছে ছিটকে আসা বলে জোরালো শট মেরে গোল করেন আর্জেন্টাইন তরুণ। ৯০ মিনিটে লেস্টারের কফিনে শেষ পেরেক পুঁতে দেন ব্রুনো ফার্নান্ডেজ। এ মরসুমে ম্যান ইউকে প্রায় একার কাঁধে টেনে নিয়ে যাচ্ছেন অধিনায়ক।

আরও পড়ুন: ডায়মন্ডহারবার ফুটবল ক্লাব জাতীয় পর্যায়ে খেলবে

He’s magic. pic.twitter.com/Nr6ukJ36ML

— Manchester United (@ManUtd) March 16, 2025

এই জয়ে লিগ টেবিলে ১৫ থেকে ১৩ নম্বর স্থানে উঠে এল রুবেন অ্যামোরিমের দল। প্রথম চার হবে না, তবে প্রথমে দশে শেষ করার কথা তিনি ভাবতেই পারেন। এখনও লিগের ৯টি ম্যাচ বাকি আছে। এখনও অনেক চড়াই-উতরাই হবে। ম্যান ইউয়ের মতোই এ মরসুমে দুরবস্থা টটেনহ্যামের। হ্যারি কেন চলে যাওয়ার পর থেকে দলটার সেই ধার নেই। সন হিউং মিন একা পেরে উঠছেন না। রবিবার ফুলহ্যামের কাছে হেরে ১৫ নম্বরে নেমে গেল তারা।