জয়ে ফিরল ম্যান ইউ, আবার হারল টটেনহ্যাম

ওয়েব ডেস্ক: প্রিমিয়ার লিগে (Premier League) জয়ে ফিরল ম্যাঞ্চেস্টার ইউনাইটেড (Man Utd), এগিয়ে গিয়েও হেরে গেল টটেনহ্যাম হটস্পার (Tottenham Hotspur)। ঘরের মাঠে ওয়েস্ট হ্যামের বিরুদ্ধে ড্র করল অ্যাস্টন ভিলা এবং ক্রিস্টাল প্যালেসকে হারাল ব্রেন্টফোর্ড।

প্রিমিয়ার লিগে ক্রমশ নীচে নামছে টটেনহ্যাম। কোচ অ্যাঞ্জ পোস্তাকগলু শুরুটা ভালো করেছিলেন, কিন্তু লিগ যত এগোচ্ছে, ততই যেন খেই হারাচ্ছে তাঁর দল। শেষ ১১টি লিগ ম্যাচে মাত্র একটি জয় পেয়েছে উত্তর লন্ডনের ক্লাব।

আরও পড়ুন: জেরেভকে স্ট্রেট সেটে হারিয়ে অস্ট্রেলিয়ান ওপেন চ্যাম্পিয়ন সিনার

লেস্টার সিটির বিরুদ্ধে এদিন ৩৩ মিনিটে টটেনহ্যামকে এগিয়ে দিয়েছিলেন রিচার্লিসন। কিন্তু দ্বিতীয়ার্ধে ফিরে আসে রুড ভ্যান নিস্তেলরুইয়ের লেস্টার। প্রথমে সমতা ফেরান ৩৭ বছরের ‘বুড়ো ঘোড়া’ জেমি ভার্ডি (Jamie Vardy)। তারপর জয়সূচক গোল করেন বিলাল এল খানুশ।

The goal from Bilal El Khannouss that confirmed @LCFC‘s win against Spurs! pic.twitter.com/YW2apodgLr

— Premier League (@premierleague) January 26, 2025

কিছু কিছু দিন আসে, যেদিন ভালো না খেলেও পুরো তিন পয়েন্ট পাওয়া যায়। রুবেন অ্যামোরিমের (Ruben Amorim) ম্যান ইউয়ের রবিবার সেরকমই দিন ছিল। ফুলহ্যামের বিরুদ্ধে অ্যাওয়ে ম্যাচে কোনও মতে জিতল তারা। ৭৮ মিনিটে একমাত্র গোলটি করেন লিসান্দ্রো মার্তিনেজ। বক্সের বাইরে থেকে তাঁর শট ফুলহ্যামের খেলোয়াড়ের পায়ে লেগে গোলকিপারকে পরাস্ত করে গোলে ঢোকে।

এই জয়ে ২৩ ম্যাচে ২৯ পয়েন্ট নিয়ে ১২ নম্বরে উঠে এল ওল্ড ট্রাফোর্ডের ক্লাব। ২৪ পয়েন্ট নিয়ে ১৫ নম্বরে টটেনহ্যাম। লিগের শীর্ষস্থান কুক্ষিগত করে রেখেছে লিভারপুল। দ্বিতীয়, তৃতীয় এবং চতুর্থ স্থানে রয়েছে যথাক্রমে আর্সেনাল, নটিংহ্যাম ফরেস্ট এবং ম্যাঞ্চেস্টার সিটি।