ইউরোপা লিগের শেষ ষোলোয় ম্যান ইউ, টটেনহ্যাম

ওয়েব ডেস্ক: উয়েফা ইউরোপা লিগের (UEFA Europa League) শেষ ষোলোয় সরাসরি পৌঁছে গেল ম্যাঞ্চেস্টার ইউনাইটেড (Man Utd)। বৃহস্পতিবার রাতে অ্যাওয়ে ম্যাচে এফসিএসবি-কে ২-০ হারাল রুবেন অ্যামোরিমের (Ruben Amorim) দল। আট ম্যাচে ১৮ পয়েন্ট নিয়ে লিগ টেবিলে তৃতীয় স্থানে শেষ করল তারা। প্রথম ও দ্বিতীয় স্থানে থাকল যথাক্রমে লাজিও এবং অ্যাথলেটিক ক্লাব বিলবাও।

১৭ পয়েন্ট নিয়ে চতুর্থ স্থানে শেষ করল টটেনহ্যাম হটস্পার (Tottenham Hotspur)। পঞ্চম থেকে অষ্টম স্থানে রইল যথাক্রমে এইনট্রাখট ফ্রাঙ্কফুর্ট, লিয়ঁ, অলিম্পিয়াকোস এবং রেঞ্জার্স। চ্যাম্পিয়ন্স লিগের মতোই নতুন নিয়মে প্রথম আটে থাকা দলগুলি সরাসরি শেষ ষোলোয় চলে গেল। ৯ থেকে ২৪ নম্বরে শেষ করা ষোলোটি দল দুই লেগের নক আউট প্লে অফ খেলবে। সেখান থেকে জয়ী ৮ দল শেষ ষোলোয় উঠবে। তারপর থেকে ফাইনাল পর্যন্ত খেলা চলবে আগের নিয়মেই।

আরও পড়ুন: উড়ল স্টাম্প, কোহলি আউট হতেই দর্শকদের ‘মহা-নিষ্ক্রমণ’

এদিন প্রথম একাদশে একটু এদিক ওদিক করেন অ্যামোরিম। কোবি মেইনুকে (Kobie Mainoo) নাম্বার ১০ পোজিশনে খেলান। ক্রিশ্চিয়ান এরিকসেনকেও অনেকটা উপরে খেলান। প্রথমার্ধে কয়েকটি সুযোগ তৈরি হলেও গোল হয়নি। দ্বিতীয়ার্ধের শুরুতেই আলেহান্দ্রো গারনাচো (Alejandro Garnacho) এবং আমাদ দিয়ালোকে (Amad Diallo) নামিয়ে দেন ম্যান ইউ কোচ। এরপরেই গোলের মুখ খোলে। ৬০ মিনিটে মেইনুর পাস থেকে ১-০ করেন দিয়োগো দালো। ৬৮ মিনিটে মেইনু নিজেই গোল করেন, পাস বাড়ান গারনাচো। এরপরে আরও সুযোগ তৈরি হলেও গোল হয়নি।